Diari Oficial de la Generalitat Valenciana


Sumari del DOGV 7422, del 12-12-2014 (2014/11259)

RESOLUCIÓ d'11 de desembre de 2014, de la Direcció General d'Innovació, Ordenació i Política Lingüística, per la qual s'acorda iniciar el procediment de determinació de la llengua base en els centres públics d'Educació Infantil de 2n cicle i d'Educació Primària, i es dicten els terminis i els termes per a la realització de la campanya informativa i la consulta als representants legals de l'alumnat en estos centres.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7422

Data del DOGV
:   12-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11586


Data del document
:   11-12-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ d'11 de desembre de 2014, de la Direcció General d'Innovació, Ordenació i Política Lingüística, per la qual s'acorda iniciar el procediment de determinació de la llengua base en els centres públics d'Educació Infantil de 2n cicle i d'Educació Primària, i es dicten els terminis i els termes per a la realització de la campanya informativa i la consulta als representants legals de l'alumnat en estos centres. [2014/11483]  
L'Estatut d'Autonomia de la Comunitat Valenciana determina en l'article 6, apartat 1, que la llengua pròpia de la Comunitat Valenciana és el valencià. Així mateix, l'apartat 2 indica que l'idioma valencià és l'oficial a la Comunitat Valenciana, igual que ho és el castellà, que és l'idioma oficial de l'Estat; tots tenen dret a conéixer-los i a usar-los i a rebre l'ensenyança de l'idioma valencià i en idioma valencià. L'apartat 5 de l'article 6 assenyala que s'atorgarà especial protecció i respecte a la recuperació del valencià.  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la Millora de la Qualitat Educativa, establix en l'article 2 que el sistema educatiu espanyol s'orientarà a la consecució, entre altres, dels fins següents: la capacitació per a la comunicació en la llengua oficial i cooficial, si n'hi ha, i en una o més llengües estrangeres.  
La Llei 4/1983, de 23 de novembre, de la Generalitat, d'Ús i Ensenyament del Valencià, establix en l'article 18.1 que la incorporació del valencià a l'ensenyança en tots els nivells educatius és obligatòria; al seu torn, que en els territoris de predomini lingüístic castellà que figuren en el títol V de la llei mencionada esta incorporació es durà a terme de manera progressiva, atenent la seua situació sociolingüística particular i de la forma que reglamentàriament es determine.  
  
El Decret 127/2012, de 3 d'agost, del Consell, pel qual es regula el plurilingüisme en l'ensenyança no universitària a la Comunitat Valenciana, disposa en l'article 6.3 que correspon a la conselleria competent en matèria d'educació determinar la llengua base del programa o programes d'aplicació en cada centre públic a la vista dels resultats de les avaluacions desenrotllades en el centre, de criteris de planificació educativa que garantisquen el compliment de l'article 6 de l'Estatut d'Autonomia de la Comunitat Valenciana i d'una consulta sobre la preferència del programa que s'haurà de realitzar en cada centre als pares, les mares o els representants legals de l'alumnat, amb una campanya informativa prèvia per part de la conselleria competent en matèria d'educació per a informar sobre la consecució dels objectius plurilingües. Este mateix procediment se seguirà en el cas de possibles modificacions del programa o programes d'aplicació en els centres. El decret esmentat també establix la implantació dels programes plurilingües segons el calendari d'aplicació que s'establix en l'apartat 1 de la disposició addicional primera i l'annex del decret esmentat.  
  
L'Orde 88/2014, de 9 de desembre, de la Conselleria d'Educació, Cultura i Esport, per la qual es desplega el procediment d'autorització del projecte lingüístic de centre establit en el Decret 127/2012, de 3 d'agost, del Consell, pel qual es regula el plurilingüisme en l'ensenyança no universitària a la Comunitat Valenciana, definix el concepte de llengua base, així com el procediment i els criteris per a la seua determinació en els centres públics, de conformitat amb l'article 6.3 del Decret 127/2012, de 3 d'agost del Consell. Així, l'article 3.3 prescriu que per mitjà d'una resolució de la conselleria competent en matèria d'educació es determinarà la llengua o llengües base per a un determinat centre. El procediment serà iniciat d'ofici per part de la direcció general competent en matèria d'autorització de programes plurilingües. D'altra banda, l'article 5 de l'orde esmentada establix que en la instrucció del procediment per a determinar la llengua o llengües base d'un determinat centre, serà preceptiva la realització d'una consulta sobre la preferència del programa plurilingüe, a la qual seran convocats tots els representants legals de l'alumnat matriculat en el centre. En el cas que tant el pare com la mare tinguen la representació de l'alumne conjuntament, els dos podran exercir el seu dret a participar en la consulta. La consulta anirà precedida d'una campanya informativa per part de la conselleria competent en matèria d'educació per a informar sobre la consecució dels objectius plurilingües. La realització de la consulta i de la campanya informativa prèvia, així com els seus terminis i termes respectius, s'anunciarà per mitjà d'una resolució de la direcció general competent en matèria d'autorització de programes plurilingües, que es publicarà en el Diari Oficial de la Comunitat Valenciana.  
  
Per tot això, en virtut de les competències que m'atribuïxen l'article 8 del Decret 127/2012, de 3 d'agost, del Consell; l'article 10 del Decret 140/2014, de 5 de setembre, del Consell, pel qual aprova el Reglament Orgànic i Funcional de la Conselleria d'Educació, Cultura i Esport; i els articles 3.3 i 5.3 de l'Orde 88/2014, de 9 de desembre, resolc:  
  
  
Primer. Iniciació del procediment de determinació de llengua base  
Iniciar el procediment per a la determinació de la llengua base, previst en l'Orde 88/2014, de 9 de desembre, en tots els centres públics que impartixen el segon cicle d'Educació Infantil i en tots els centres que impartixen Educació Primària, de conformitat amb allò que disposa l'article 3.3 de l'orde esmentada, i en compliment del calendari de presentació del projecte lingüístic previst en l'apartat 1.a de la disposició addicional segona d'esta orde.  
  
Segon. Campanya informativa  
1. D'acord amb el que disposa l'article 5.3 de l'Orde 88/2014, de 9 de desembre, la campanya informativa es realitzarà des del dia de la publicació d'esta resolució i fins al dia 18 de desembre de 2014.  
  
2. La campanya es realitzarà per mitjà de la difusió dels materials institucionals distribuïts per esta direcció general. Estos materials constaran de materials de cartelleria, que seran distribuïts als diferents centres docents indicats en l'apartat anterior, i de materials en suport digital, que estaran disponibles a través de la pàgina web de la Conselleria d'Educació, Cultura i Esport ?www.cece.gva.es?.  
3. La direcció dels centres docents haurà de difondre a través dels taulers d'anuncis del centre els materials de cartelleria facilitats per esta direcció general. Concretament, i de conformitat amb la Instrucció 1/2010, de la Subsecretaria de la Conselleria d'Educació, sobre l'ús adequat dels espais públics i dels taulers d'anuncis en l'àmbit de la Conselleria d'Educació, este material s'arreplegarà en els taulers destinats als cartells, actes i comunicacions de la conselleria competent en matèria d'educació. Així mateix, es facilitarà una còpia del material per a les associacions de mares i pares d'alumnat a fi que puguen difondre'l en el tauler d'anuncis posat a la seua disposició. També es publicaran les còpies restants de material de cartelleria en altres llocs accessibles com poden ser l'entrada al centre o la consergeria.  
  
4. Els tutors i les tutores de l'alumnat hauran de facilitar a cada alumne o alumna matriculat/ada en el centre una còpia de l'annex d'esta resolució, la qual estarà destinada als representants legals de l'alumnat matriculat en el centre.  
5. La direcció del centre procedirà, així mateix, a la posada a disposició d'una còpia dels materials facilitats a través de la web del centre i per qualssevol altres mitjans que en permeten la màxima difusió.  
  
  
Tercer. Consulta sobre la preferència del programa plurilingüe  
1. D'acord amb el que disposa l'article 5.3 de l'Orde 88/2014, de 9 de desembre, la consulta sobre la preferència del programa plurilingüe es realitzarà el dia 19 de desembre de 2014.  
2. Podran participar en la consulta tots els representants legals de l'alumnat matriculat en el centre. En el cas que tant el pare com la mare tinguen la representació de l'alumne o alumna conjuntament, els dos podran exercir el seu dret a participar en la consulta. El dia 15 de desembre de 2014, la direcció del centre publicarà en els taulers d'anuncis del centre el cens provisional de representants legals de l'alumnat matriculat en el centre per a la seua consulta, i perquè les persones interessades puguen efectuar reclamacions al cens en les 48 hores següents a la seua publicació. Una vegada conclòs el termini de reclamacions, el dia 18 de desembre de 2014, la direcció del centre publicarà en els taulers d'anuncis el cens definitiu de representants legals de l'alumnat matriculat.  
3. La consulta es realitzarà per mitjans telemàtics a través de l'URL ?https://opina.edu.gva.es/>.  
4. A fi de garantir la participació de manera que el vot siga lliure, igual, directe i secret, la direcció dels centres docents gestionarà la creació de les credencials d'accés a la web de la consulta. Per a això, els sol·licitants hauran de presentar en el centre el model de sol·licitud d'accés disponible a través de l'URL ?http://www.cece.gva.es/webitaca/val/pares\_alumnes.htm?.  
Una vegada creades les credencials d'accés, els representants legals de l'alumnat les rebran en el correu electrònic que hagen indicat en el formulari de sol·licitud. Després, podran canviar la contrasenya d'accés al sistema a fi que el seu accés siga personal i intransferible, i seran responsables de la custòdia d'estes credencials d'accés i del seu ús.  
  
5. Durant el dia 19 de desembre de 2014 en que tindrà lloc la consulta, la direcció dels centres docents posarà a disposició de tots els representants legals de l'alumnat, en l'horari general d'obertura del centre, un espai proveït d'algun ordinador amb connexió a Internet amb l'objectiu de garantir la participació d'aquells que no disposen de la connexió telemàtica o els mitjans electrònics necessaris per a això. Este espai estarà proveït de les mesures adequades per a garantir la llibertat en el sentit del vot.  
  
Quart. Incidències i supervisió  
1. La direcció dels centres docents col·laborarà en la resolució d'incidències que es produïsquen i vetlarà pel dret a la participació de tots els representants legals de l'alumnat matriculat en el centre. De les incidències informàtiques que es produïsquen com a conseqüència de l'accés a la web de la consulta i el seu funcionament, la direcció dels centres docents donarà compte seguint el procediment habitual. Respecte a les incidències produïdes per qualsevol altre motiu, els directors i les directores en donaran compte per escrit al Servici d'Ensenyança en Llengües d'esta direcció general.  
  
2. La Inspecció d'Educació, dins de les seues funcions i atribucions, vetlarà pel compliment del que establix esta resolució.  
  
De conformitat amb el que establixen els articles 107, 114 i 115 de la Llei de 30/1992, de 26 de novembre, de Règim Jurídic de les Administracions Públiques i del Procediment Administratiu Comú, contra este acte, que no esgota la via administrativa, es podrà recórrer en alçada, davant de la Secretaria Autonòmica d'Educació i Formació, en el termini d'un mes comptador des de l'endemà de la seua publicació en el Diari Oficial de la Comunitat Valenciana.  
  
València, 11 de desembre de 2014.- La directora general d'Innovació, Ordenació i Política Lingüística: Beatriz Gascó Enríquez.  
  
  
ANNEX   
INFORMACIÓ PER ALS REPRESENTANTS LEGALS DE L'ALUMNAT MATRICULAT EN EL CENTRE   
  
El plurilingüisme a la Comunitat Valenciana es desenrotlla a partir dels programes plurilingües, que actualment estan en procés d'implantació en substitució dels programes anteriors d'educació bilingüe (programa d'ensenyament en valencià, programa d'immersió lingüística i programa d'incorporació progressiva).  
Un programa plurilingüe és un programa lingüístic que es caracteritza per l'ensenyança de continguts curriculars en valencià, en castellà i en anglés, i que pot incorporar a més altres llengües estrangeres.  
  
Hi ha dos programes plurilingües:  
a) El Programa Plurilingüe d'Ensenyament en Valencià (PPEV) és el programa plurilingüe que té com a llengua base per a l'ensenyança el valencià.  
b) El Programa Plurilingüe d'Ensenyament en Castellà (PPEC) és el programa plurilingüe que té com a llengua base per a l'ensenyança el castellà.  
En els dos programes, s'entén per llengua base la llengua cooficial, valencià o castellà, en què s'impartirà la majoria d'assignatures del programa plurilingüe. Els dos tenen com a objectiu assegurar, en acabar l'educació bàsica, l'adquisició per part de l'alumnat d'una competència lingüística igual en valencià i en castellà, així com el domini funcional de la llengua anglesa.  
Els dos programes plurilingües es caracteritzen per l'ensenyança, en tots els nivells, de continguts curriculars d'assignatures no lingüístiques en valencià, en castellà i en anglés.  
Un dels criteris perquè la Consellería d'Educació, Cultura i Esport determine la llengua base o llengües base dels centres docents públics és una consulta sobre la preferència del programa que s'haurà de realitzar en cada centre als representants legals de l'alumnat matriculat. En el cas que tant el pare com la mare tinguen la representació de l'alumne conjuntament, els dos podran exercir el seu dret a participar en la consulta.  
  
Per este motiu, se'ls informa que podran participar en la consulta que es realitzarà el pròxim dia 19 de desembre de 2014, per a poder expressar la seua preferència per un programa plurilingüe o l'altre. La consulta es farà de manera telemàtica a través de la web següent:  
?https://opina.edu.gva.es/>.  
L'usuari i la contrasenya d'accés podran sol·licitar-los abans del dia 19 de desembre en el centre docent públic d'Educació Infantil i Primària on es trobe matriculat el seu fill/a. Per a això, hauran de presentar en el centre el model de sol·licitud d'accés a la web de la consulta, disponible en:  
?http://www.cece.gva.es/webitaca/val/pares\_alumnes.htm?.